ประเมินน้ำท่วมทุบศก.6หมื่นล.
แบงก์ชาติประเมินน้ำท่วมกระทบศก.6 หมื่นล้าน หรือ 0.6% ของจีดีพี ส่วนสศช.คาดเสียหายสูงถึง 8-9 หมื่นล้าน
10 ต.ค. 2554

แบงก์ชาติประเมินน้ำท่วมกระทบศก.6 หมื่นล้าน หรือ 0.6% ของจีดีพี ส่วนสศช.คาดเสียหายสูงถึง 8-9 หมื่นล้าน
นายธีระชัย  ภูวนาถนรานุบาล รมว.คลัง เปิดเผยว่า การประชุมติดตามความเสียหายทางเศรษฐกิจจากสถานการณ์น้ำท่วมเบื้องต้นธนาคารแห่งประเทศไทย (ธปท.) ระบุว่า ความเสียอยู่ที่ระดับ 6 หมื่นล้านบาท หรือ 0.6% ของจีดีพี ขณะที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประเมินความเสียหายเบื้องต้นอยู่ที่ 8-9 หมื่นล้านบาท หรือ 0.9%
“นี่ยังเป็นเพียงผลกระทบเบื้องต้นของความเสียหาย ซึ่งผลกระทบจากน้ำท่วมน่าจะยังไม่หยุดอยู่เท่านี้ แต่ผมเชื่อว่าความเสียหายไม่น่าจะเกิน 8-9 หมื่นล้านบาทเหมือนที่สศช.ประเมินไว้”นายธีระชัยกล่าว
ทั้งนี้ คาดว่าผลกระทบจากน้ำท่วมจะทำให้เศรษฐกิจไทยปี  2554 ลดลง 0.6% และเมื่อรวมกับผลกระทบจากเศรษฐกิจโลกที่คาดว่าจะให้เศรษฐกิจไทยลดลง 0.2% ส่งผลให้เศรษฐกิจไทยปีนี้ลดเหลือเพียง 3.7% จากเดิมที่คาดไว้ 4.5% ซึ่งเศรษฐกิจโตน้อยลงจะทำให้การจัดเก็บรายได้ในปีงบ 2555 ลดลง 1.2 หมื่นล้านบาท
อย่างไรก็ตามสศค.ประเมินผลกระทบจากน้ำท่วมว่าถ้าไม่รุนแรงจะอยู่ที่ 3 หมื่นล้านบาท  และถ้าเหตุการณ์รุนแรงมากและยาวนานกว่า 1 เดือนผลกระทบอาจจะสูงถึง 1.2 แสนล้านบาท